‘ভাইয়ের কপালে দিলাম ফোঁটা’, ভাইফোঁটায় নতুন গানে শুভেচ্ছা মুখ্যমন্ত্রীর

কলকাতা: আজ ভ্রাতৃদ্বিতীয়া (Bhaiphota 2025)। রাজ্যবাসীকে শুভেচ্ছা জানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। বৃহস্পতিবার সকালে নিজের এক্স (X) হ্যান্ডেলে শুভেচ্ছা বার্তার সঙ্গে প্রকাশ্যে আনলেন তাঁর লেখা ও সুর করা নতুন গান, ‘ভাইয়ের কপালে দিলাম ফোঁটা, মঙ্গলদ্বীপে জ্বলুক শিখা।’

২৫ সেকেন্ডের একটি মিউজিক ভিডিও পোস্ট করে মুখ্যমন্ত্রী লিখেছেন, “ভ্রাতৃদ্বিতীয়ায় সবাইকে আমার শুভেচ্ছা। আমার কথা ও সুরে, ঐতিহ্যের কণ্ঠে ছোট্ট নিবেদন।” গানটিতে ভাইয়ের মঙ্গলকামনা ও ঐতিহ্যের আবহ ফুটে উঠেছে।

আরও পড়ুন: এসএসকেএম হাসপাতালে নাবালিকা রোগীকে নির্যাতনের অভিযোগ, গ্রেফতার অস্থায়ী কর্মী

ভ্রাতৃ দ্বিতীয়ায় সবাইকে আমার শুভেচ্ছা।

আমার কথা ও সুরে, ঐতিহ্যর কণ্ঠে ছোট্ট নিবেদন – pic.twitter.com/5m9MuW7lU6

— Mamata Banerjee (@MamataOfficial) October 23, 2025

প্রসঙ্গত, রাজ্যের প্রশাসনিক প্রধান হয়েও মমতা বন্দ্যোপাধ্যায় বরাবরই বহুমুখী সৃজনশীলতার জন্য পরিচিত। কবিতা লেখা, গান রচনা ও সুর করা থেকে ছবি আঁকা, এই সবক্ষেত্রেই তাঁর নিজস্ব ছোঁয়া রয়েছে।

দুর্গাপুজোর সময় একাধিক পুজো উদ্যোক্তার অনুরোধে তিনি পুজোর গান লিখেছিলেন। কালীপুজোর আগেও প্রকাশ পেয়েছিল তাঁর লেখা ও সুর করা গান “অন্ধকারকে ঘুচিয়ে দিয়ে, শান্তি নিয়ে এসো মা”, যা গেয়েছিলেন শ্রীরাধা বন্দ্যোপাধ্যায়।

ভাইফোঁটার শুভেচ্ছা জানিয়ে গান প্রকাশের পাশাপাশি, সাহিত্যিক সুনীল গঙ্গোপাধ্যায়ের প্রয়াণদিবসেও শ্রদ্ধা জানিয়েছেন মুখ্যমন্ত্রী। তিনি লিখেছেন, “বাংলা সাহিত্যের দিকপাল, স্বনামধন্য সুনীল গঙ্গোপাধ্যায়ের প্রয়াণদিবসে জানাই বিনম্র শ্রদ্ধা।”